החל ממוצאי שבת (3.3) ועד ליום חמישי (15.3) יבוצעו עבודות תשתית משמעותיות שישפיעו בעיקר על הסדרי התנועה בכניסה הראשית לירושלים (כביש 1), לרבות חסימת צירים מרכזיים. העבודות מתבצעות במסגרת הפרויקט "הכניסה לעיר", שיהפוך בשנים הקרובות לרובע עסקים מהבולטים בארץ,

בין התאריכים 8-3 במרס ייחסמו שדרות שז"ר בקטע שבין הצמתים נורדאו ושמואל ברוך (אגריפס). בין התאריכים 15-10 במרס הצמתים ייפתחו מחדש, אך ייתכנו הפרעות תנועה מסוימות. בשבועיים האלה הציבור מתבקש להימנע מלהגיע לאזור במידת האפשר ולהשתמש בדרכים חלופיות או בתחבורה הציבורית.





העבודות במנהרות הכניסה לירושלים (צילום: עדי רוזנברג)

(צילום: עדי רוזנברג)

(צילום: עדי רוזנברג)

לקראת השינויים הצפויים בהסדרי התנועה הורחבו רחובות מקבילים והוקצו נתיבים ייעודיים שיקלו על הזרימה התחבורתית באזור בתקופה זו. בין הדרכים החלופיות: שדרות רבין, שדרות הנשיא השישי, רחוב היכל המשפט ושדרות הרצל. כמו כן, הוקצו נתיבים ייעודיים שישמשו תחליף לסגירת ציר שז"ר בין צמתי נורדאו ואגריפס, עד תום העבודות.

לדברי מהנדסי הפרויקט, חסימת ציר שז"ר שבין נורדאו לאגריפס היא הכרחית להתקדמות העבודות, שבסופן תהפוך הכניסה לירושלים למרכז התחבורתי המתקדם והגדול ביותר בישראל, לצד רובע עסקים ותרבות תוסס אשר יוסיף כ-60 אלף מקומות עבודה חדשים לבירה. המתווה שבו צפויות העבודות נבחר בקפידה תוך התחשבות בצרכי התושבים ומזעור מקסימלי של ההפרעה. כמו כן, על מנת לסייע ככל הניתן לתושבי העיר ולבאים והיוצאים בשערי ירושלים, יופעל מוקד וואטסאפ זמין וכן יינתן מענה שוטף במוקד העירוני.

בפרויקט "הכניסה לעיר" יושקעו 1.4 מיליארד שקל. הוא יתפרש על פני שטח של כ-300 דונם. הרובע החדש יכלול מרכזי עסקים, תיירות, מלונאות, פנאי ותרבות ועוד. רובע העסקים החדש יהיה מרכז התחבורה הגדול והמשולב בישראל ויופעלו בו רכבת מהירה, שני קווי רכבת קלה, נתיבי תחבורה ציבורית ופרטית, שבילי אופניים, ושטחי ציבור רחבים, ירוקים וחכמים.